Opvoeders afdeling, Lank, lank gelede - 05, By OpenStax | Jobilize
4.7 Lank, lank gelede - 05
4.7 Lank, lank gelede - 05 3
Blits deel 3
Die gedig "Wense" bied aan die leerders die geleentheid om oor hulle wense te praat. Hulle probeer dan om hulle eie gedig te skep en lees dit vir die klas voor.
Op hierdie stadium is kinders baie geïnteresseerd in dinosourusse. Hulle luister eers na 'n gedeelte wat die opvoeder voorlees, bespreek dit en beantwoord vrae daaroor.
Hulle gebruik 'n woordeboek om die betekenis van woorde te bepaal.
Hulle besoek die biblioteek om die opdrag oor 'n projek te voltooi en doen sodoende naslaanwerk. Leeswerk bestaan uit die storie van Blits die dinosourus wat saam met sy maatjie, Steekman verdwyn en by die leerders te voorskyn kom. Leerders verdeel in groepe en bespreek die probleem wat hulle het toe die twee hulle vra om hul huistoe te neem. Die leerders probeer oplossings soek.
Rympies word geskryf om lopende skrif te oefen.
Verkleinwoordjies soos dam – dammetjie; ring – ringetjie en trappe van vergelyking word geleer.
Lees die storie 'n paar keer.
Eendag lê Blits en sy beste maatjie, Steekman die Stegosourus, in die koelte van 'n groot boom in die bos. Hulle magies was vol en hulle was moeg en lui.
Toe klap Flappie, die Ptesourus, sy vlerke hard bokant hulle koppe, pyl op hulle af en land op 'n tak langs hulle. "Dag Flappie", sê hul altwee. "Jy's darem baie gelukkig dat jy vlerke het." "Ek wens ek kon vlieg", sê Blits.
Dadelik was daar 'n gedonder en 'n gedruis wat oor die aarde weerklink het. Die grond het gebewe en ewe skielik was dit pikdonker. Al wat Mammie Brontosourus en Mammie Stegosourus kon sien, was 'n donker stofwolk waar hul kleintjies gelê het. Hulle hardloop daarheen en roep vreesbevange uit, "Blits! Steekman! Waar is julle?" Maar daar was geen antwoord nie.